สินเชื่อไตรมาสแรกฉลุย
ธปท.เผยสินเชื่อไตรมาสแรกปีนี้โตสูง 13% เชื่อไตรมาส 2 แนวโน้มดีต่อเนื่อง
19 เม.ย. 2555

ธปท.เผยสินเชื่อไตรมาสแรกปีนี้โตสูง 13% เชื่อไตรมาส 2 แนวโน้มดีต่อเนื่อง 
นายเกริก วณิกกุล รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า จากข้อมูลเบื้องต้นการขยายตัวของสินเชื่อโดยรวมทั้งระบบธนาคารพาณิชย์ในไตรมาสแรกของปีนี้ ขยายตัวในระดับ 13% ถึงจะชะลอตัวลงบ้างเล็กน้อย เมื่อเทียบกับปีที่ผ่านมาที่เคยโต 15-17% แต่ก็เป็นแนวโน้มที่น่าพอใจ 
นายเกริก กล่าวว่า แนวโน้มสินเชื่อในไตรมาส 2 และสินเชื่อทั้งปีของปีนี้ น่าจะขยายตัวในทิศทางที่ดีขึ้นจากไตรมาสแรกมาก เป็นสัญญาณให้เห็นว่าเศรษฐกิจไทยมีแนวโน้มฟื้นตัวอย่างชัดเจน 
“คาดว่าสาเหตุที่สินเชื่อในไตรมาสแรกชะลอลงนั้น อาจจะเป็นเพราะตอนนี้การลงทุนใหม่ของประเทศยังเกิดไม่เต็มที่ เนื่องจากนักลงทุนหรือคนที่จะกู้เงินและแบงก์ผู้ปล่อยกู้เองก็ยังรอดูสถานการณ์ ของภาวะเศรษฐกิจ ผลกระทบจากเศรษฐกิจโลก อีกทั้งรอดูแผนป้องกันน้ำท่วมของรัฐบาลก่อน” นายเกริก กล่าว
นายเกริก กล่าวว่า การขยายตัวของสินเชื่อในระดับ 10% กว่าๆ ขึ้นไป ถือเป็นระดับที่ดี เอื้อต่อการขยายตัวของเศรษฐกิจในระยะต่อไป 
สำหรับการที่สินเชื่อส่วนบุคคลเร่งตัวขึ้นมาก โดยเฉพาะการกดเงินสดจากบัตรเครดิต รองผู้ว่าการ ธปท. ให้ความเห็นว่า ยังไม่สามารถประเมินได้ว่าเป็นสัญญาณว่าคนมีเงินขาดมือหรือกำลังซื้อลดลง จนทำให้หนี้ครัวเรือนเพิ่มขึ้น เนื่องจากต้องติดตามข้อมูลระยะยาวและข้อมูลอื่นประกอบด้วย
นายเกริก กล่าวว่า ขณะนี้ผู้บริหาร ธปท. อยู่ระหว่างการเยี่ยมเยียนธนาคารพาณิชย์ เพื่อฟังกลยุทธ์ในการดำเนินการประจำปีของธนาคารพาณิชย์ไทย 
ขณะเดียวกันก็เพื่อดูแลให้ระบบธนาคารพาณิชย์มีเสถียรภาพ มีประสิทธิภาพหรือมีฐานะมั่นคง มีธรรมาภิบาลที่ดีและเป็นธรรมกับลูกค้า เพราะปัจจุบันมีผลิตภัณฑ์ทางการเงินใหม่ๆ ออกมามากขึ้น ต้องดูแลให้ความรู้ประชาชนผู้บริโภคให้เข้าใจ และไม่ให้ถูกเอาเปรียบหรือถูกหลอกลวง 
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า ตัวเลขสินเชื่อไตรมาสแรกของธนาคารพาณิชย์ที่เติบโตขึ้นถึง 13.7% เป็นผลมาจากภาพรวมการฟื้นตัวของเศรษฐกิจไทย ภายหลังจากภาวะน้ำท่วมที่ดีและเร็วกว่าที่หลายฝ่ายคาดการณ์ 
ทั้งนี้ เห็นได้จากตัวเลขดัชนีชี้วัดเศรษฐกิจที่สำคัญ เช่น การส่งออก การลงทุน การบริโภค มีการติดลบน้อยกว่าที่คิด และเริ่มกลับ|มาเป็นบวกบ้างในเดือน ก.พ. 
“ตัวเลขสินเชื่อที่ 13.7% ถือว่าดูดี แต่ยังชะลอตัวลงเมื่อเทียบกับช่วงเดียวกันของปีก่อนที่สินเชื่อขยายตัวได้ 15% ส่วนในช่วงที่เหลือของปียังต้องจับตาดูความเสี่ยงจากภายนอกอย่างวิกฤตการเงินในยุโรปและสหรัฐ รวมถึงการชะลอตัวของจีนที่อาจกระทบต่อการส่งออก เราจึงมองกรอบการเติบโตของสินเชื่อปีนี้อยู่ที่ 9-12% เท่านั้น” นายเชาว์ กล่าว